Għaddej b’ritmu mgħaġġel ix-xogħol tal-bini tal-erba’ blokok fil-proġett ta’ tkabbir tar-residenza tal-anjazni San Vinċenz de Paul. Il-bini tal-blokok il-ġodda huma mifruxa fuq 33,500 metru kwadru u ser ikollhom 200 kamra ġdida. Il-Perit tal-proġett, Darren Sciberras, spjega li 85% tal-kostruzzjoni tal-proġett tlestiet waqt li 70% tas-servizzi tpoġġew. Il-Perit Sciberras qal li l-proġett beda f’Lulju li għadda u mistenni jistlesta fil-ħin biex sa Mejju li ġej jilqa’ l-anzjani. Fiċ-ċerimonja tat-tqegħid tal-ewwel ġebla tal-estensjoni tar-residenza, is-Segretarju Paralmentari għall-Anzjanita’ Attiva u l-Persuni b’Diżabilità, Anthony Agius Decelis, qal li l-proġett qed isir b’investiment kapitali ta’ 30 miljun ewro u ser jiżdiedu 500 sodda għal anzjani b’dipendenza għolja minħabba problemi mediċi akuti. Is-Sur Agius Decelis qal li dan huwa l-ikbar investiment mill-Gvern fil-qasam tal-kura tal-anzjani fl-aħħar 25 sena. Il-Kap Eżekuttiv tar-residenza, Dr Josianne Cutajar qalet li l-estensjoni tal-proġett ser iżżid il-ħidma fl-operat ta’ San Vinċenz de Paul b’45%. Spjegat li ser jiżdiedu 600 ħaddiem – konsuluenti, tobba, infermiera u carers u ħaddiema fl-amministrazzjoni. Fost il-faċilitajiet fl-estensjoni ser ikun hemm pixxina, gym, kappella u żoni fejn l-anzjani jissoċjalizzaw bejniethom u mal-qraba li jżurhom. Madwar elfejn metru kwadru se jkunu spazji miftuħa u sar ukoll parkeġġ taħt l-art.